WASE 122
iOtioti ni Masu i Jisu ena Tabavale e Cake
-
YAGA NI NODRAU KILAI NA KALOU KEI NA LUVENA
-
DUAVATA O JIOVA, JISU, KEI RATOU NA TISAIPELI
Sa vakarautaki ratou voli mai nona yapositolo o Jisu ena nona sa vakarau biubiu ni lomani ratou vakalevu. Qo e tacake i lomalagi qai masuti Tamana: “Moni vakalagilagi luvemuni me rawa ni vakalagilagi kemuni na luvemuni, me vaka na nomuni solia vua me lewa na tamata kece, me na solia tale ga o koya na bula tawamudu vei ira kece oni solia vua.”—Joni 17:1, 2.
E kila o Jisu ni bibi me vakalagilagi na Kalou. Ia e veivakacegui na inuinui ni bula tawamudu e cavuta! E rawa ni yaga vei keda kece na ivoli i Jisu ni sa soli vua “me lewa na tamata kece.” Ia eso ga era na marautaka qori ni kaya o Jisu ena yaga ga nona ivoli vei ira era cakava na ka e cavuta tarava: “Ena rawata na bula tawamudu, o koya e vulica tiko ga na veika me baleti kemuni na Kalou dina duadua ga, kei Jisu Karisito oni tala mai.”—Joni 17:3.
E bibi me kilai rau vinaka sara ga na Tamana kei na Luvena e dua, me veitokani voleka kei rau. E dodonu me vakatotomuria nodrau ivakarau ni rai, qai vakaraitaka na nodrau itovo vakasakiti ni veimaliwai kei ira eso tale. E bibi me vakabauta tale ga ni bibi cake na nona vakalagilagi na Kalou mai na noda vakabulai. E vakabibitaka tale qori o Jisu:
“Au sa vakalagilagi kemuni e vuravura ena noqu vakaotia na cakacaka oni lesia meu cakava. O koya gona Tamaqu, ni vakalagilagi au e yasamuni ena lagilagi a tu vei au niu se tiko e yasamuni ni bera o vuravura.” (Joni 17:4, 5) Io, e kerea o Jisu me vakaturi qai vakalesui vua na bula lagilagi a marautaka tu e liu mai lomalagi.
Ia e nanuma vinaka tu o Jisu na veika e rawata ena nona cakacaka vakaitalatala. E masulaka: “Au sa vakatakila na yacamuni vei ratou oni solia vei au e vuravura. Eratou nomuni, ia oni soli ratou vei au, eratou sa mai muria tale ga na nomuni vosa.” (Joni 17:6) E sega ni cavuta wale ga o Jisu na yaca ni Kalou, Jiova, ena nona cakacaka vakaitalatala. E vukei ratou sara ga nona yapositolo me ratou kila na ibalebale ni yaca qori—nona itovo na Kalou kei na veika e cakava ena vuku ni kawatamata.
Eratou sa kilai Jiova na yapositolo, na itavi i Luvena, kei na veika e vakavulica o Jisu. E kaya ena yalomalumalumu o Jisu: “Niu sa solia vei ratou na vosa oni a solia vei au, eratou sa ciqoma, eratou kila sara ga niu matataki kemuni mai, eratou vakabauta tale ga ni oni talai au mai.”—Joni 17:8.
Sa qai vakamacalataka o Jisu na kedra duidui na nona imuri kei na vo ni lewenivanua: “Au masulaki ratou, au sega ni masulaki vuravura, au masulaki ratou ga oni solia vei au, ni ratou nomuni . . . Tamaqu yalosavasava, ni taqomaki ratou ena vuku ni yacamuni oni a vakatokai au kina, me ratou duavata kina me vaka na nodaru duavata. . . . Au taqomaki ratou qai sega ni dua e vakarusai, vakavo ga o koya e dodonu me rusa,” qori o Jutasa Isikarioti e vakarau soli Jisu.—Joni 17:9-12.
E masulaka tiko ga o Jisu: “E cati ratou o vuravura. . . . Au sega ni kerea moni kauti ratou tani e vuravura, moni taqomaki ratou tiko ena vuku i koya na vunica. Eratou sega ni vakavuravura me vaka ga na noqu sega ni vakavuravura.” (Joni 17:14-16) Eratou bula tu ena vuravura e lewa o Setani na yapositolo kei na so tale na tisaipeli, ia mera kua ni vakavuravura ra qai yawaka na kena ivakarau ca. Mera cakava vakacava qori?
E dodonu mera savasava tiko ga nira digitaki mera tamata ni Kalou, ra qai bulataka na ka dina ena iVolatabu vakaIperiu kei na ka dina e vakavulica o Jisu. E okata o Jisu ena nona qaqanimasu: “Ni vakasavasavataki ratou ena ka dina, e ka dina na nomuni vosa.” (Joni 17:17) Ni toso na gauna, eratou na uqeti vakalou eso na yapositolo me ratou vola na ivola ena okati ena “ka dina” ena vakasavasavataka e dua.
Eso tale era na qai ciqoma na “ka dina.” Qori na vuna e sega ni masulaki ‘ira ga kina na sa tiko rawa’ o Jisu, ia e masulaki ira tale ga ‘era vakabauti koya ena nodra vosa.’ Na cava e kerea o Jisu me baleti ira kece qori? “Mera duavata kece kina, me vaka ga na nomuni duavata kei au kei na noqu duavata kei kemuni Tamaqu, mera duavata tale ga kei kedaru.” (Joni 17:20, 21) Io, erau duavata o Jisu kei Tamana ena ka kece e vakayacori. E masulaka o Jisu mera duavata tale ga va qori nona imuri.
Sa tukuna oti vei Pita kei ratou na vo ni yapositolo o Jisu ni na lako me lai vakarautaka e lomalagi e dua na tikina me nodratou. (Joni 14:2, 3) E masulaka tale ga qori o Jisu: “Tamaqu, au vinakata mera tiko tale ga ena vanua au tiko kina o ira oni solia vei au, mera raica na nomuni vakalagilagi au, ni oni lomani au ni bera na ivakatekivu kei vuravura.” (Joni 17:24) E vakadeitaka e keri o Jisu ni sa bula makawa tu ni bera ni rau vakaluveni o Atama kei Ivi. E lomana tale ga na Luvena duabauga e bulia na Kalou, a qai vakatokai me o Jisu Karisito.
A vakabibitaka o Jisu ena nona iotioti ni masu na yaca i Tamana, nona lomani ratou tale ga na yapositolo na Kalou kei na so tale era na qai ciqoma na “ka dina” ena dua na gauna e muri. E kaya: “Au sa vakatakila vei ratou na yacamuni au na vakatakila tiko ga, me rawa ni ratou veilomani ena loloma vata ga oni lomani au kina, meu duavata tale ga kei ratou.”—Joni 17:26.
ssw_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn